ศบค. ห่วงคลัสเตอร์ร้านอาหารที่เริ่มพบผู้ติดเชื้อมากขึ้น เช่นเดียวกับในบางจังหวัด
พญ.อภิสมัย ศรีรังสรรค์ ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. เปิดเผยถึงสถานการณ์ผู้ติดเชื้อใน 5 จังหวัดที่มีแนวโน้มสูงขึ้น แม้ตัวเลขจะไม่สูงมาก แต่ผู้ติดเชื้อเพิ่มขึ้นอย่างชัดเจน มากกว่า 100 ราย ได้แก่ สุราษฎร์ธานีและภูเก็ต ซึ่งต้องเฝ้าระวังอย่างใกล้ชิด ส่วนจังหวัดที่มีผู้ติดเชื้อเพิ่มขึ้นน้อยกว่า 100 ราย ได้แก่ เชียงราย ลำพูนและสิงห์บุรี โดยในส่วนของจังหวัดเชียงราย จากการทำงานอย่างเข้มข้นของสาธารณสุข ในการลงพื้นที่ตรวจ ATK พบผู้ติดเชื้อร้อยละ 10 มาตลอด ที่น่าเป็นห่วงเป็นคลัสเตอร์ตลาด ลำพูน เป็นโรงงาน ขณะที่พื้นที่บางจังหวัดที่จะเปิดเป็นพื้นที่สีฟ้า ในวันที่ 16 ธันวาคมนี้ แม้จะฉีดวัคซีนได้ครบตามเกณฑ์แล้วก็ยังคงต้องเน้นย้ำ ช่วยกันไปฉีดวัคซีนให้มากที่สุดเพื่อความปลอดภัย ของตัวเองและชุมชนที่ประชุม ศบค.ชุดเล็ก เป็นห่วงคลัสเตอร์ร้านอาหาร ที่พบผู้ติดเชื้อเพิ่มขึ้น ทั้งในส่วนของร้านอาหารนอกห้างสรรพสินค้าและร้านอาหารภายในห้างสรรพสินค้า ส่วนกิจการ ผับ บาร์ คาราโอเกะ อยู่ระหว่างการประเมินและต้องเป็นลักษณะค่อยเป็นค่อยไป แต่หากจะต้องเปิด ก็อาจจะเปิดถึง 23.00 น. และปิดภายใน 24.00 น. งดกิจกรรมที่มีความเสี่ยงต่อการแพร่โรค การเต้นรำ การร้องคาราโอเกะ กิจกรรมที่มีการเวียนแก้วเดียวกัน การส่งเสริมการขายที่ทำให้เกิดการแออัด รวมถึงกิจกรรมที่ร่วมกันระหว่างลูกค้าและพนักงาน และหากไม่ปฏิบัติตามมาตรการก็มีความเป็นไปได้ที่จะต้องถูกปิดอีกรอบ